EU's medlemslande har fredag omsider sat en stopper for, at europæiske virksomheder bruger CO2-kvoter fra fupprojekter i Kina til at dække deres overtræk på klimakontoen. Det vil fra 2013 ramme danske virksomheder som Aalborg Portland, Mærsk Oil, Dong Energy og Nordjysk Elhandel. De har i samarbejde med Energistyrelsen hidtil hentet billige klimakreditter fra to fabrikker i Kina, Zhonghao New Chemical Materials og Jiangsu Melian Chemical, til at dække deres hjemlige overforbrug af CO2. Et stort flertal i EU's klimakomité forhindrer nu virksomhederne i at bruge de såkaldte CDM-projekter under Kyoto-aftalen til at hente de billige fupkvoter i ulandene. Og det er godt, mener klimaminister Lykke Friis (V). - Det er glædeligt, at vi nu i EU har fået en beslutning om at forbyde anvendelsen af de her kredittyper i EU's system for kvotehandel, siger Lykke Friis. Klimasnyderiet - som indtil 2013 er helt legalt - foregår på denne måde: Når de kinesiske fabrikker fremstiller kølemidler til køleskabe og aircondition-anlæg, dannes den kraftige drivhusgas HFC-23 som et uønsket biprodukt. Når producenterne så bagefter destruerer HFC-23-gassen, regnes det for et klimavenligt tiltag, fordi atmosfæren skånes for det skadelige industristof. Derfor kan virksomheden i Kina sælge masser af billige CO2-kvoter til europæiske virksomheder, der er omfattet af EU's kvotesystem. Det har fået de kinesiske firmaer til at skrue voldsomt op for den tvivlsomme produktion af kølemidler - alene fordi de bagefter kan tjene styrtende på salg af CO2-kvoter. Klimakommissær Connie Hedegaard tog i efteråret initiativ til at stoppe denne deciderede pengemaskine. Hun foreslog et forbud fra 1. januar 2013. Men et stort flertal af medlemslande har ønsket at udskyde forbuddet til 1. maj samme år. Dermed tager man højde for, at det tager tid, fra CO2-reduktionen er gennemført, til FN udsteder kreditten.  SF's klimaordfører, Anne Grete Holmsgaard, er glad for beslutningen. - Det er godt, man endelig forbyder de helt urimelige kreditter. De giver nettotilskud til kinesiske kølemiddelfabrikanter, som producerer noget, de ikke burde. Jeg havde hellere set, at datoen var 1. januar 2013 - men det afgørende er, at der kommer et forbud, siger hun. /ritzau/

Opsummering:
Nu må store danske selskaber klare deres CO2-overtræk uden at hente billige klimakreditter fra fupprojekter. EU forbyder brug af kraftig drivhusgas i projekter.